മുല്ലപ്പെരിയാര് അണക്കെട്ടിലെ ജലനിരപ്പ് 136 അടിയിലേക്ക് ജാഗ്രതാ നിര്ദേശം ഇടുക്കി: മുല്ലപ്പെരിയാര് അണക്കെട്ടിലെ ജലനിരപ്പ് 136 അടിയിലേക്ക് ഉയരുന്ന സാഹചര്യത്തില് ജാഗ്രത നിര്ദേശം പുറപ്പെടുവിച്ചു. ജലനിരപ്പ് 142 അടിയിലെത്തിയാല് അണക്കെട്ടിന്റെ ഷട്ടറുകള് തുറക്കേണ്ടതിനാല് അടിയന്തര മുന്കരുതല് നടപടി സ്വീകരിക്കാനാണ് നിര്ദേശം. ജില്ല ദുരന്ത നിവാരണ അതോറിറ്റി ചെയര്മാന് കൂടിയായ ജില്ലാ കലക്ടറാണ് ബന്ധപ്പെട്ട ഉദ്യോഗസ്ഥര്ക്ക് നിര്ദേശം നല്കിയത്. ഇന്ന് വൈകീട്ട് ആറോടെ അണക്കെട്ടില് ജലനിരപ്പ് 135.80 അടിയിലെത്തി. ശക്തമായ മഴക്ക് സാധ്യത കണക്കിലെടുത്ത് തിങ്കളാഴ്ച ജില്ലയില് മഞ്ഞ അലര്ട്ട് പുറപ്പെടുവിച്ചിട്ടുണ്ട്. ജലനിരപ്പ് 140 അടിയിലെത്തിയാല് ആദ്യ മുന്നറിയിപ്പും 141ല് എത്തിയാല് രണ്ടാംഘട്ട മുന്നറിയിപ്പും പുറപ്പെടുവിക്കും. പരമാവധി ജലനിരപ്പായ 142 അടിയില് എത്തിയാല് മൂന്നാംഘട്ട മുന്നറിയിപ്പോടെ സ്പില്വേയുടെ ഷട്ടറുകള് ആവശ്യമായ അളവില് ഉയര്ത്തി ജലം പുറത്തേക്ക് ഒഴുക്കാനാണ് തീരുമാനം. അങ്ങനെ വന്നാല് പെരിയാറിന്റെ ഇരുകരകളിലും താമസിക്കുന്നവരെ സുരക്ഷിത സ്ഥാനങ്ങളിലേക്ക് മാറ്റിപ്പാര്പ്പിക്കുന്നതിന് കെട്ടിടങ്ങള് കണ്ടെത്താന് തഹസില്ദാര്മാരെ ചുമതലപ്പെടുത്തി.